বিরাট কোহলি সম্পর্কে আগেই তিনি জানিয়েছিলেন তাঁর মুগ্ধতার কথা। অ্যান্টিগায় প্রথম টেস্টের প্রথম ইনিংসে ভারতীয় অধিনায়কের ডাবল সেঞ্চুরি দেখে শনিবার কিংবদন্তি ব্যাটসম্যান স্যার ভিভিয়ান রিচার্ডসের মুখ থেকে সম্পর্কে বেরিয়ে এল দু’টো শব্দ, অসাধারণ এবং ক্লাসিক!
কোহলি ২০০ রান করেছেন ২৮৩ বলে। ভারতীয় বোর্ডের ওয়েবসাইটে দেওয়া সাক্ষাৎকারে রিচার্ডস বলেছেন, ‘‘টেস্ট শুরু হওয়ার আগে টিম হোটেলে বিরাটের সঙ্গে দেখা করে ওকে শুভেচ্ছা জানিয়েছিলাম। কিন্তু ভাবিনি বিরাট ডাবল সেঞ্চুরি করে দেবে। ওর খেলা দেখে আমি সত্যিই মুগ্ধ।’’ 
রিচার্ডস আরও জানিয়েছেন, অ্যান্টিগা এবং বার্বেডোজের দর্শকরা এক বিরল পারফরম্যান্সের সাক্ষী হয়ে থাকলেন। তিনি বলেছেন, ‘‘আরও ভাল লাগছে যে, বিরাটের এরকম ইনিংস প্রথম দেখলাম। গুণগত মানে যা অতুলনীয়। অ্যান্টিগার ক্রিকেটপ্রেমীরাও এমনই দুর্দান্ত ইনিংস দেখতে বরাবর পছন্দ করেন।’’